b'\n_START_ARTICLE_\nX Factor 2011 (Danmark)\n_START_SECTION_\nKonkurrencens forl\xc3\xb8b\n_START_PARAGRAPH_\nDommerpanelet best\xc3\xa5r af The Storm-sangerinde Pernille Rosendahl, der har v\xc3\xa6ret med siden s\xc3\xa6son 3, producer Cutfather, der erstattede Remee, og komponist Thomas Blachman, der vendte tilbage efter en s\xc3\xa6sons pause. Ligeledes er Lise R\xc3\xb8nne tilbage i v\xc3\xa6rtsrollen efter en s\xc3\xa6sons pause pga. graviditet, hun erstatter s\xc3\xa5ledes Signe Muusmann. Derudover fungerer Ulrik Elhom, ligesom de foreg\xc3\xa5ende s\xc3\xa6soner, som sangl\xc3\xa6rer for finalisterne, mens Toniah Pedersen er koreograf._NEWLINE_I mods\xc3\xa6tning til de forrige s\xc3\xa6soner foreg\xc3\xa5r auditions til dette \xc3\xa5rs X Factor ikke kun foran de tre dommere men foran et live publikum i Set-Up Studierne p\xc3\xa5 Refshale\xc3\xb8en i K\xc3\xb8benhavn. Som et nyt tiltag vil finalisternes optr\xc3\xa6den ved alle liveshows blive sat til salg som download om l\xc3\xb8rdagen efter programmet har v\xc3\xa6ret sendt. Sangene vil kunne k\xc3\xb8bes p\xc3\xa5 en s\xc3\xa6rskilt hjemmeside for seks kr. per sang._NEWLINE_X Factor 2011 best\xc3\xa5r af tre audition-programmer, en udskillelsesrunde (superbootcamp), samt to ugers tr\xc3\xa6ningslejr (bootcamp) hvor dommerne f\xc3\xa5r ansvar for hver deres kategori. S\xc3\xa6sonens ni finalister blev offentliggjort den 4. februar i det andet bootcamp-program. P\xc3\xa5 bootcampen fik dommerne hj\xc3\xa6lp af tre hj\xc3\xa6lpedommere. Cutfather fik hj\xc3\xa6lp af dj og producer Kenneth Bager, Pernille Rosendal af dj og radiov\xc3\xa6rt Le Gammeltoft, og Thomas Blachman af dj Djuna Barnes._NEWLINE_Liveshows startede den 11. februar i DR Byens studie 5. Superbootcamp-programmet, den 21. januar, blev det mest sete afsnit af X Factor, med et seertal p\xc3\xa5 1,9 millioner. Finalen afholdes i Parken i K\xc3\xb8benhavn den 25. marts 2011. G\xc3\xa6stestjerner, som finalisterne skal optr\xc3\xa6de med, er Take That, Aqua, Carpark North og Fallulah. Herudover vil Electric Lady Lab, Thomas Ring, Joey Moe, Clara Sofie, og A Friend in London optr\xc3\xa6de som opvarmning inden det tv-transmitterede show._NEWLINE_\xc3\x85rets vindersang, "Min \xc3\xb8jesten", er skrevet af Xander og produceret af Marcus Linnet. Begge er s\xc3\xb8nner af sangerinden Anne Linnet. De tre tilbagev\xc3\xa6rende finalister \xe2\x80\x93 Babou, Sarah og Annelouise \xe2\x80\x93 har alle indspillet sangen, men kun to finalister vil fremf\xc3\xb8re den i anden del af finalen. Vinderen udsender sin version af singlen umiddelbart efter finalen.'